SAK:laisessa maailmassa moista palkankorotusta joku saattaa pitää kohtuuttomana. Levosen mukaan korotukselle oli kuitenkin hyvät perusteet.

Riku Aalto on entinen Metalliliiton puheenjohtaja. Teollisuusliiton valtuuston puheenjohtaja Jyrki Levonen perustelee palkankorotusta myös sillä, että Metalliliiton aikana Aallon palkka pysyi pitkään kutakuinkin ennallaan. PETE ANIKARI

Teollisuusliiton puheenjohtaja Riku Aalto on saanut palkkaansa tuntuvan " kuoppakorotuksen. " Aallon kuukausipalkka nousee runsaasta 9 000 eurosta 14 900 euroon.

Päätöksen palkankorotuksessa teki perusteilla olevan liiton hallitus.

- Päätös oli yksimielinen ja keskustelu oli rakentava. Tarkastelimme SAK:n, STTK:n ja Akavan liittojohtajien palkkoja ja myös näiden keskusjärjestöjen johtajien palkkoja. Niihin nähden Teollisuusliiton puheenjohtajien palkat olivat hieman alle keskiarvojen, Teollisuusliiton valtuuston puheenjohtaja Jyrki Levonen kertoo iltalehdelle.

Asiasta uutisoi ensimmäisenä Ilta-Sanomat.

Valtuuston puheenjohtaja Levonen istuu Teollisuusliiton liittohallituksessa. Valtuuston puheenjohtajilla on hallituksessa läsnäolo-oikeus.

SAK:laisessa maailmassa moista palkankorotusta joku saattaa pitää kohtuuttomana. Levosen mukaan korotukselle oli kuitenkin hyvät perusteet.

- Onhan se nyt tuntuva korotus, ei sitä kukaan voi kiistää, mutta katsoimme asiaa kuitenkin siltä kantilta, että Teollisuusliitto on nyt perustettu, ja se tulee olemaan varmaan aika merkittävä liitto Suomessa. Tätä taustaa vasten sitä palkkaa tarkasteltiin.

- Se on merkittävä ja vaativa työ kaikin puolin. Teollisuusliitossa on 350 henkeä töissä. Jäseniä on 220 000. Vastuu on kova, Levonen sanoo.

Metalliliiton, TEAMin ja Puuliiton on tarkoitus yhdistyä 220 000 jäsenen suurliitoksi. Liitot sopivat yhdistymisestä keväällä. Teollisuusliiton synty on määrä sinetöidä marraskuun lopulla pidettävässä ylimääräisessä liittokokouksessa, jossa valitaan Teollisuusliiton puheenjohtajat, hallitus ja valtuusto toimikaudelle 2017-2023 sekä päätetään Teollisuusliiton strategiasta.

Aalto on entinen Metalliliiton puheenjohtaja. Levonen perustelee palkankorotusta myös sillä, että Metalliliiton aikana Aallon palkka pysyi pitkään kutakuinkin ennallaan. Hän sanoo, että palkasta ei pitäisi puhua " Aallon palkkana. "

- Se on puheenjohtajan palkka, ja nyt puheenjohtajana sattuu olemaan Riku Aalto.

Teollisuusliiton hallitus päätti nostaa myös liiton varapuheenjohtajien palkkoja.

Riku Aalto: Ero on ollut iso

Riku Aalto kertoo, että hän sai " paperin " käteensä, kun asia oli käsitelty hallituksessa.

- Kerrottiin, että tällainen tämä (työsopimus) on.

Mitä arvelette, aiheuttaako korotus keskustelua liiton jäsenistössä?

- Totta kai. Sehän on ihan selvä ja se asia oli tiedossa. Ei siinä mitään. Hyvä niin. Mutta valmistelu on ollut laajaa, ja he tekivät selvitykset siitä, mikä on palkkojen taso eri liitoissa tai keskusjärjestöissä. Ja verrattuna muihin (SAK:n) ammattiliittoihin, keskusjärjestöihin saatikka OAJ:hin, niin ero on ollut iso.

Aalto muistelee, että Metalliliiton puheenjohtajan palkkaa nostettiin samalla tavalla viimeksi vuonna 2004.

- Silloin tehtiin vastaava korotus, joka tosin ei ollut näin suuri. Toimin silloin Metalliliiton talouspäällikkönä, Aalto sanoo.

Hän lisää, että toki puheenjohtajat ovat sen jälkeen saaneet samat palkankorotukset kuin liiton jäsenet.

- Liiton henkilökunnalla on omat työehtosopimukset ja neuvottelut käydään, mutta en muista tilannetta, jossa henkilökunta olisi saanut jonkin muun palkankorotuksen kuin mitä meidän jäsenet ovat saaneet.

Aalto kertoo, että hänellä on lisäksi puhelinetu ja autoetu, joka tulee palkan päälle.

- Siinä (autoedussa) ei tapahtunut muutosta.

Aalto muistuttaa, että Teollisuusliitto on merkittävä liitto erityisesti nyt, kun palkoista sovitaan liittokierroksilla. Valtaa ja vastuuta on siirtynyt keskusjärjestöiltä liitoille.

- Kun kokonaisarviota tehdään, niin kannattaa muistaa, että Teollisuusliiton puheenjohtaja, olipa hän kuka tahansa, niin tällä hetkellä AKT, postialan PAU, Elintarvikeliitto, PAM ja toimihenkilöliitto Erto ovat sitoneet omat palkankorotuksensa Teollisuusliiton saamiin palkankorotuksiin.

- Elikkä Teollisuusliiton neuvottelujen pohjalta määräytyvät monet muutkin palkankorotukset. He ovat itse sen päätöksen tehneet. Eli Teollisuusliitossa vastataan nyt aika monen ammattiliiton työehtoihin liittyvistä asioista, mikä on ollut yksi peruste, kun sitä palkankorotusta on harkittu.

Teollisuusliitto ry:n ylimääräinen liittokokous pidetään Tampereella Tampere-talossa 28.-30. marraskuuta.